Președintele ucrainean Volodimir Zelenski anunță că rușii avansează pe front în Nord, în zona Harkov, dar situația s-a stabilizat și că cel mai avansat punct al rușilor în teritoriul ucrainean este de 10 kilometri, conform RBC, scrie Mediafax.
Într-o discuție cu presa, vineri, la Kiev, Zelenski a spus că s-a întâlnit cu șeful armatei ucrainene, Oleksandr Sirski, cu comandantul Forțelor Întrunite ale Ucrainei, Iuri Sodol, cu generalul Mihailo Drapat și cu șeful Serviciului de Frontieră, Serhi Deineko.
„În momentul de faţă, forțele noastre de apărare i-au oprit pe ruși acolo unde se află acum. Cel mai adânc punct al înaintării lor - 10 kilometri. În direcțiile unor brigăzi, inamicul nu a înaintat deloc”, le-a spus Zelenski jurnaliștilor, în contextul în care mai multe unități ucrainene au fost nevoite să se retragă, iar rapoarte rusești au vorbit despre o înaintare de 25 de kilometri în zona Harkov.
„Am întărit mai multe direcții cu batalioane separate - cu ceea ce am putut luat de undeva din rezervă și din unele direcții”, a menționat Zelenski.
Care este avantajul rușilor
Conform acestuia, rușii reuşesc să traverseze granița din cauza faptului că Ucraina nu are suficientă apărare antiaeriană. „Aceştia sunt la distanță, unde au un avantaj, folosind bombe aeriene și artilerie. Sunt opt luni de pauză în luarea deciziilor de către parteneri... Este clar că soldaţilor noştri nu le-a fost ușor”, a declarat şeful statului ucrainean.
Volodimir Zelenski a mai transmis că "nimeni nu a ajuns la linia de apărare din beton, este o prostie să se spună că inamicul a ajuns la prima linie. Prima linie nu este o graniță, acolo nu se poate construi, pentru că, din cauza armelor ruseşti, oamenii noștri au murit. Aceştia se află aproximativ acolo. Este prima linie, linia care a fost construită în timpul războiului de care militarii noştri, sub foc constant. Prima și a doua linie sunt construite de militari, iar a treia linie a fost construită de autorităţile locale. Aceasta este cea mai puternică - nu pentru că au lucrat mai bine decât militarii, ci, pur și simplu, pentru că se află mai departe de arme, de obuze, de bombardamente", a explicat Volodimir Zelenski.
După cum a remarcat președintele, obictivul ruşilor să este să captureze oraşul Vovceansk. "Pe lângă faptul că își doresc zona corespunzătoare de 10 kilometri, ei vor întotdeauna să-şi dezvolte succesul, dacă acesta există, dar principalul lucru, în acest moment, este că situația a fost stabilizată de forțele noastre de apărare", a asigurat Zelenski
Atac în valuri asupra Ucrainei
Ucraina a fost vizată de un atac aerian în valuri în ultimele 24 de ore. Au fost atacate mai multe regiuni, dar ucrainenii susțin că au doborât toate dronele lansate de ruși. La Harkov alerta de raid aerian a ținut 16 ore, aceasta fiind cea mai lungă de la începutul războiului.
Armata ucraineană susține că a doborât toate cele 20 de drone pe care rușii le-au lansat în noaptea de joi spre vineri. Atacurile au vizat zonele Harkov, Poltava, Vinnytsia, Odesa și Nikolaiev, potrivit Sky News.
Trei drone au fost doborâte deasupra regiunii Poltava și nu au fost victime sau daune ale infrastructurii, a anunțat guvernatorul regional, Filip Pronin. Guvernatorul din Nikolaiev, Vitaliy Kim, a declarat și el că nu au existat victime după atacurile nocturne.
Primarul orașului Harkov, Ihor Terekhov, a anunțat că resturile dronelor doborâte au provocat patru explozii și un incendiu în oraș. De altfel, alerta de raid aerian a ținut 16 ore, aceasta fiind cea mai lungă de la începutul războiului. Alerta a început joi și a fost anulată vineri dimineață.
Joi, Volodimir Zelenski a făcut o vizită la Harkov pentru a discuta cu militarii ucraineni despre ofensiva rușilor din regiune. Atacurile au început săptămâna trecută atunci când rușii au deschis o nouă linie a frontului. Din cauza ofensivei, Zelenski și-a anulat o o vizită în Spania